钦定古今图书集成/明伦汇编/氏族典/第579卷 > 《凌迪知万姓统谱》 > 耶律倍
## 钦定古今图书集成/明伦汇编/氏族典/第579卷 > 《凌迪知万姓统谱》 > 耶律倍

按《辽史宗室传》：义宗，名倍，小字图欲，太祖长子。幼聪
敏好学，外宽内挚。神册元年，立为皇太子。时太祖问
侍臣曰：“‘受命之君，当事天敬神，有大功德者，朕欲祀
之何先’？皆以佛对。倍曰：‘孔子大圣，万世所尊，宜先’。”太
祖大悦，即建孔子庙，诏太子春秋释奠。天显元年，征
渤海，倍为前锋，破之，改其国曰东丹，名其城曰天福，
以倍为人皇王主之。赐天子冠服，建元甘露，称制。太
祖讣至，倍知太后意，欲立德光，乃与群臣请于太后
而让位焉。太宗既立见疑，以东平为南京，徙倍居之，
尽迁其民。倍既归国，起书楼，作《乐田园诗》。唐明宗遣
人跨海召倍，倍谓左右曰：“我以天下让主上，今反见
疑，不如适他国，以成吴泰伯之名。”浮海而去。至汴，赐
姓李，名赞华，镇滑州。倍虽在异国，常思其亲，问安之
使不绝。明宗养子从珂弑其君自立，太宗加兵于洛。
从珂欲自焚，召倍与俱，倍不从，遣李彦绅害之，年三
十八，僧为收瘗之。太宗改葬医巫闾山，谥曰文武元
皇王。世宗即位，谥让国皇帝。统和中，更谥文献。重熙
二十年，增谥文献钦“义皇帝”，庙号“义宗。”倍初市书至
万卷，藏于医巫闾绝顶之望海堂。通阴阳，知音律，精
医药砭焫之术，善画，然性刻急好杀。五子：长世宗，次
娄，国稍隆，先道隐。